Omkom i møteulykke med vogntog
- Det var en kraftig frontkollisjon, der føreren av personbilen omkom. Sjåføren i vogntoget kom fysisk uskadet fra ulykken, sier operasjonsleder Magne Tjønnøy i Sunnmøre politidistrikt til VG. Politiet kan foreløpig ikke fastslå om det kun var disse to personene involvert i ulykken.Tjønnøy forteller at krimteknikere og Statens Vegvesens ulykkesgruppe er på stedet for å få klarhet i hva som var årsaken til ulykken. - Det er for tidlig å fastslå årsaken nå. Men det er ikke en helt rett strekning, og ulykken skjedde i forbindelse med en avkjøring, sier operasjonslederen. Tjønnøy forteller at det var kaldt og glatt i området da ulykken skjedde, men det skal samtidig ha vært klarvær.- Det er naturlig å tenke at en av bilene kom over i motsatt kjørefelt, men vi vet ikke hvilket av kjøretøyene som har gjort det, sier han. Ifølge Tjønnøy har politiet foreløpig ikke fått identifisert personen som omkom. Politiet fikk melding om ulykken klokken 06.53. Trafikken går nå sakte på ulykkesstrekningen, opplyser Tjønnøy. - Vi dirigerer busser og tungtransport gjennom, men for personbiler har vi alternative omkjøringer, sier han.
En person omkom tirsdag morgen da en personbil og et vogntog kolliderte på E39 ved Reiakvam øst for Ålesund.